Мэзло Руслан и лэжьыгъэщIэхэр
Къэбэрдей Балъкъэрым и Лъэпкъ музейм щагъэлъагъуэ Мэзло Руслан и гъэхьэзыра арджэнхэр.
Дапщэщи хуэдэу, Руслан и лэжьыгъэхэм удахьэх, ауэ иджы утыку кърихьахэр зыхуэбгъадэ хъун щымыIэщ. Ар и щыхьэтщ и IэпэIэсагъэм, и зэфIэкIым зэрыхигъэхъуам, куэдкIэ зэрызиужьам. Хуабагъэрэ гуапагъэрэ къызыпкърыкI и арджэнхэр зэщхьэщокI я плъыфэкIи, зэрызэхэухуэна щIыкIэхэмкIи, я инагъцIыкIуагъкIи. Абы къыдэкIуэу, языныкъуэхэр дыгъэм хуэдэу хъурейщ, адрейхэр зэпэплIимэщ. Нэхъыщхьэращи, ахэр щIэщыгъуэщ, я теплъэр дахэщ, уеплъыну гухэхъуэщ. Ижьижьыж лъандэрэ адыгэ хьэщIэщхэм блыным фIадзэурэ унэр зэрагъэдахэу къекIуэкIа арджэнхэм, нэхъапэхэми хуэдэу, иджыри лъэпкъым и дежкIэ мыхьэнэ иIэщ. Ахэр нобэ къагъэсэбэп алэрыбгъу папщIэу, нэмэзлыкъыу, пэш гъэдахэу. ФIэщщIыгъуейщ гъэлъэгъуэныгъэм кърихьэлIахэм Руслан и арджэнхэр зи унэ щIэлъыну емыхъуэпса яхэту.
ЗэрытщIэщи, арджэнхэм я мызакъуэу, Руслан сурэт щIыным, графикэм, гобеленым, ятIэ гъэжьам, упщIэм и зэфIэкI щоплъыж. Нэхъ куууэ йолэжь, сурэт щIыным, гобеленым, арджэным и Iэдакъэ къыщIэкIа хьэпшыпхэр гукIи псэкIи езым пэгъунэгъущ, лъэпкъ гъуазджэм хэлъхьэ
ныгъэфI хуещI.
Руслан и лэжьыгъэхэм еплъыну кърихьэлIахэм къагъэлъэгъуащ арджэнхэр ягу зэрыдыхьар. Къапщтэмэ, Бахъсэн щIыналъэм хыхьэ Ислъэмей къуажэм къикIа Бэчхэ я унагъуэм къыхагъэщащ Мэзлом и лэжьыгъэхэр зэрафIэтелъыджэр, арджэнхэр щIэщыгъуэ зэращыхъуар, щIалэм и зэфIэкIыр, и IэпщIэлъапщIагъэр къызэрылъытэгъуейр.
Сыту фIыт адыгэхэм Мэзло Руслан хуэдэ цIыху IэпщIэлъапщIэ дызэриIэр! ДяпэкIи ехъулIэныгъэ щымыщIэну, и Iэдакъэ къыщIэкI хьэпшып дахэхэмкIэ дигъэгуфIэну си гуапэщ! жиIащ КъэбэрдейБалъкъэрым и цIыхубэ артист Сэхъу Хьэсэн.
Сэ нобэ срогушхуэ си пхъурылъху Руслан и лэжьыгъэ дахэхэм, и IэщIагъэм, и хьэлщэным, къыхигъэщащ абы и анэшхуэ Шэфурэт. И зэфIэкIым нэхъри хигъэхъуэну, и лэжьыгъэ купщIафIэхэмкIэ цIыхухэр дяпэкIи игъэгуфIэну сохъуэхъу!
Мы пэшым щIэлъ арджэнхэр псори сфIэдахэщ. Псом хуэмыдэу зэмыфэгъухэр сигу ирохь. Абыхэм уIукIуэтрэ нэхъ жыжьэу укъыщеплъмэ, нэхъри нэхъ дахэжщ, жиIащ илъэсибгъу зи ныбжь Ерыстау Заур цIыкIу.
Нэхъапэхэм Руслан утыку кърихьа арджэнхэр зылъэгъуа, и зы гъэлъэгъуэныгъэ блэзымыгъэкI куэдым жаIащ и лэжьыгъэхэр зыр адрейм зэрефIэкIыр, нэр зэрагъэгуфIэр, гукъыдэжрэ дэрэжэгъуэрэ къызэрыратыр, я дахагъэм зэратхьэкъуар, абыхэм зэрелIэлIар, гугъу зэрыдехьар зэрынэрылъагъур. Апхуэдэу я псалъэм къыхагъэщащ къыкIэлъыкIуэу къызэригъэпэщыну выставкэм, дапщэщи хуэдэу, зэрыпэплъэр, зэрыхуэпIащIэр.
Мэзлом и гъэлъэгъуэныгъэр къызэIуахыу махуэ зытIущ дэкIауэ и лэжьыгъэхэм нэхъ гупсэхуу сеплъыну сыщыкIуам, зи IэщIагъэкIэ тхыдэдж, туризмэм пыщIауэ лажьэ, Сахалинск Ипщэ къикIауэ Налшык и хьэщIэхэм арджэнхэр зэпаплъыхьу срихьэлIащ. Дауи, сфIэгъэщIэгъуэнт щIыпIэ жыжьэм щыщу ди къалэм зыплъыхьакIуэ къэкIуахэм Руслан и лэжьыгъэхэр къазэрыщыхъуар.
Бачининэ Еленэрэ Яблочкинэ Ольгэрэ къызжаIащ:
Налшык къалэм и музейхэм нобэ зыщыдоплъыхь. Лэжьыгъэхэр щIэщыгъуэ тщыхъуащ. Нэрылъагъущ мыхэр IэпщIэлъапщIэ нэсым и Iэдакъэ къызэрыщIэкIар. Лэжьыгъэхэм щыболъагъу дуней псом къыщагъэсэбэп иджырей Iэмалхэр, Iуэху бгъэдыхьэкIэхэр, абы щыгъуэми, хабзэм къытемыкIыу. Зи плъыфэхэр зэмылIэужьыгъуэ арджэн хъурейхэм, зэпэплIимэхэм яхищIыхьа сурэтхэри йокIупс. Я бжыгъэкIэ зэрыкуэдым къыдэкIуэу, мы арджэнхэр дэтхэнэри икъукIэ къехъулIащ.
ЩIалэ IэпщIэлъапщIэм фIыщIэ хуэфащэщ адыгэм къыдекIуэкIыу щыта лъэпкъ хьэпшыпыр къызэригъэщIэрэщIэжымкIэ, ар зэримыгъэкIуэдыжымкIэ. Руслан и фIыгъэщ абы хуэфащэ гулъытэ нобэ зэригъуэтыжар, и щIэупщIэм зэрыхэхъуар, блэкIамрэ нобэмрэ зэпыщIа зэрыхъур. Къыхэгъэщыпхъэщ, нэгъуэщI лъэпкъхэм арджэн зэрамыIэм къыхэкIыу Руслан игъэхьэзырхэм щIэупщIэ ин зэрагъуэтыр. А псом къадэкIуэу Мэзлом и лэжьыгъэхэм гъуазджэм увыпIэфI щагъуэтащ.
ТЕКIУЖЬ Заретэ.
Сурэтхэр Елъкъан Артур трихащ.
